Šiaulių gidas

„Laiptų galerijos“ gimtadienis
2025-04-04 18:00 (Europe/Helsinki) | „Laiptų galerija”
Šių metų pavasarį Šiaulių miesto kultūros centras „Laiptų galerija“ pasitinka jau 33-iąjį gimtadienį! Balandžio 4 d. 18 val. kviečiame visus į ypatingą vakarą – „Laiptų galerijos“ gimtadienio šventę. Šia gražia proga padovanosime Jums net dvi dovanas – Eglės Velaniškytės tapybos darbų parodą KASDIENYBĖS KUŽDESIAI bei pianistės Eglės Andrejevaitės koncertą ŽALČIO SONATA.
Po vienerių metų pertraukos į „Laiptų galeriją“ sugrįžta tapytojos Eglės Velaniškytės kūryba. Praėjusių metų sausį šiauliečiams pristačiusi sakralumu alsuojančią parodą AŠ ATEINU, 33-iojo galerijos gimtadienio proga tapytoja profesionaliojo meno gerbėjus kviečia nusikelti į dailininko dirbtuves – dovanoja parodą KASDIENYBĖS KUŽDESIAI.
Parodą pristatys menotyrininkė Kotryna Žukauskaitė.
Antrąją šventės dalį vainikuos dar niekur mūsų šalyje nepristatyta, premjerinė pianistės Eglės Andrejevaitės koncertinė programa ŽALČIO SONATA – fortepijono rečitalis, skirtas M. K. Čiurliono 150-mečiui paminėti.
Programoje:
Giedrius Kuprevičius (1944). „Žalčio sonata“, 1968
Mikalojus Konstantinas Čiurlionis (1875 – 1911). Styginių kvartetas c-moll, 1901 – 1902 / Mūzos Rubackytės transkripcija fortepijonui
Mikalojus Konstantinas Čiurlionis (1875 – 1911). Neatpažintas ciklas I. Miško preliudai, 1901
Daugiau informacijos: https://laiptai.com/renginiai/laiptu-galerijos-gimtadienio-svente-2/
Kviečiame tapti mūsų visų šventės dalimi! Iki pasimatymo balandžio 4 d. 18 val. „Laiptų galerijoje“ (Žemaitės g. 83, Šiauliai).
Bilieto kaina: 15 / 10 €
Bilietų rezervacija mob. Tel. +370 656 59 940 / +370 658 80 507

Mados ir grožio mugė „Design for Life“
2025-04-05 10:00 - 16:00 | Šiaulių arena
Kartu su pavasariu atbunda ne tik gamta, bet ir noras atsinaujinti spintą, pasipuošti naujais aksesuarais ar pasikvėpinti romantišku gėlių aromatu. Šiam laikui atėjus suburiame mados ir grožio kūrėjus į mados ir grožio muges „Design for Life“.

Balandžio 6 dieną „Šiaulių arenoje“ vyksiančioje „Design for Life“ mados kūrėjai, dizaineriai ir gamintojai pasitiks su pavasario palete nudažytomis kolekcijos, žėrinčiais rankų darbo papuošalais ir gėlių dvelksmu.

Mugėje Jūsų lauks:

– Lietuvos mados ir grožio kūrėjai;

– stilingi drabužiai ir jų deriniai tiek laisvalaikiui, tiek į šventę;

– aksesuarų gausa tiek moterims, tiek vyrams;

– kosmetikos ir grožio priemonių naujienos;

– asortimentas vaikams: drabužiai, aksesuarai, žaislai, dovanų idėjos;

– jaukios bei stilingos namų interjero detalės.

ĮĖJIMAS NEMOKAMAS

Mados ir grožio mugė „Design for Life“ vyks „Šiaulių arenoje, balandžio 6 dieną (sekmadienį), nuo 10 iki 16 val.

Renginys bus fotografuojamas ir filmuojamas.

Situacijų komedija „Boeing Boeing“
2025-04-05 18:00 | Šiaulių kultūros centro Didžioji koncertų salė (Aušros al. 31)
Kovo 4 dieną DOMINO teatras atvyksta į Šiaulių kultūros centrą ir pristato seksualiausią situacijų komediją, pastatytą pagal legendinę prancūzų pjesę „Boeing Boeing“, sulaukusią ne tik milžiniško populiarumo visame pasaulyje, bet patekusią ir į Gineso rekordų knygą.
Bernaras – jaunas, žavus amerikietis architektas, gyvenantis Paryžiuje. Kur kas labiau už architektūrą jis mėgsta… moteris! Taip! Dailias, seksualias, nenuspėjamas… O kuo jų daugiau, tuo gyvenimas tik įdomesnis! Trys jo sužadėtinės stiuardesės dirba skirtingose avialinijų kompanijose. Kaip patogu! Viskas, ko reikia, tai atidžiai suderinti tvarkaraščius, kad jos niekada viena kitos nesutiktų. Šiai žaviai idiliškai rutinai vadovauja ištikima tarnaitė Berta, o į svečius užsukusiam vaikystės draugui Roberui belieka tik pavydėti. Iki tol… kol koją pakiša didysis progresas: nauji „Boeing“ lėktuvai tampa didesni, galingesni ir… greitesni! Nutinka tai, kas ir turėjo nutikti: Bernaro sužadėtinių tvarkaraščiai susipina…
Komedijos pabaiga nustebins visus. Ir, maža to… Žiūrovų laukia išties seksualus ir intriguojantis netikėtumas!
Renginio trukmė: ~2 val.

Jubiliejinis aktoriaus Arnoldo Jalianiausko muzikinis vakaras ESU, KAS ESU
2025-04-05 18:00 | Šiaulių dramos teatras
Valstybinio Šiaulių dramos teatro aktorius Arnoldas Jalianiauskas kviečia į savo jubiliejinį muzikinį autorinių dainų vakarą „Esu, kas esu“! Šis koncertas – neeilinė proga išvysti visapusišką menininką, kuris savo jubiliejų švenčia scenoje, dalindamasis muzika, istorijomis ir talentingų bičiulių draugija.
Svečiai:

Styginių kvintetas iš Kauno
Kauno kamerinis choras „Geroji Naujiena“ (vadovas Nerijus Šatinskas)
Grupė „Kopti“.
Vytautas Labutis – saksofonas, klavišiniai
Indrė Dirgėlaitė – vokalas
Gintarė Šatinskaitė – pianinas

Arnoldą pažįstame kaip talentingą aktorių, sukūrusį ryškius vaidmenis spektakliuose „Bydermanas ir padegėjai“, „Prarasta Katarinos Blum garbė“, „Migla“ bei vaidinantį žiūrovų pamėgtuose spektakliuose „Pabandom dar kartą“, „Revizorius“, „Vardan Tos“. Tačiau šįkart jis užleis vietą muzikai – dar vienai jo aistrai.
Ne visi žino, kad Arnoldas – ne tik puikus aktorius, bet ir kompozitorius, dainų atlikėjas bei muzikantas, išleidęs per 10 autorinių muzikos albumų. Paskutinis jų – ką tik pasirodęs „Pradėkim iš naujo“.
Koncerto programą sudaro kelios dalys, kurios atspindi Arnoldo muzikinį kelią – nuo jaunystės laikų „grunge“ roko muzikos, per partizanines dainas iki autorinių giesmių su choru.
Dalyvauti šiame ypatingame vakare Arnoldas sukvietė talentingus bičiulius, gerai žinomus, profesionalius muzikos pasaulio atlikėjus, Styginių kvintetą iš Kauno, Kauno kamerinį choras „Geroji Naujiena“, kurių dėka koncertas taps tikra muzikine švente.
Vakaro metu klausytojai galės išgirsti paties Arnoldo sukurtas dainas, kurios kvies prisiminti pirmąją meilę, ilgesingą atsiskyrimą, svajonių siekimą. Neatsiejama jo kūrybos dalis – krikščioniškos giesmės, kurios drauge su choru taip pat nuskambės koncerte.
Muzika Arnoldą lydi nuo vaikystės. Sulaukęs vos 16 metų su bičiuliais Rolandu ir Vaidu jis jau buvo sukūręs grupę „Kančia“, su kuria dalyvaudavo koncertuose ir festivaliuose Lietuvoje. Dabar grupė, persivadinusi į „Kopti“, dar tik pradeda muzikinę kelionę.
Šis vakaras – tai unikali proga ne tik išgirsti talentingo aktoriaus autorines dainas, bet ir pasinerti į įvairiaspalvį muzikos pasaulį, pilną emocijų, prasmės ir tikrumo.
Kviesdamas susitikti savo jubiliejiniame koncerte, Arnoldas sako:
„Visada svajojau apie galimybę groti didžioje scenoje ir susitikti su žmonėmis kurie yra ieškotojai, kaip ir aš. Aš visuomet buvau ieškotojas kolekcionierius ir mane domino visi muzikos stiliai ir žanrai. Šiandien galiu pasidžiaugti, kad turiu galimybę su jumis pasidalinti savo surinkta kolekcija dainų, kurių atsiradimą lydėjo įvairios gyvenimo situacijos, išgyvenimai ir pažintys. Esu kas esu iš Dievo malonės ir tuo džiaugiuosi, bei noriu pasidalinti su jumis tuo, kas yra užgimę iš meilės! Pasimatykime!“

Jurgos albumo „Tik aš ir tu“ pristatymas
2025-04-05 18:00 | Koncertų salė „Saulė”
Informuojame, kad renginys JURGA | TIK AŠ IR TU albumo pristatymo koncertas yra perkeltas iš 2025 m. sausio 12 d. į 2025 m. balandžio 5 d. 18 val. Bilietų keisti nereikės. Jie galios tie patys. Organizatoriai atsiprašo už nepatogumus.
JURGA | Tik aš ir tu | albumo pristatymo koncertas
Laikui nepavaldi Jurgos kūryba kaip ir pati atlikėja yra patyrusi daugybę transformacijų, tačiau visų permainų ar iššūkių akivaizdoje ji visuomet išlieka ištikima autentikai. Toks – absoliučiai tikras ir iki kruopelytės išjaustas – yra ir naujasis kūrėjos albumas „Tik aš ir tu“, į kurio pristatymo koncertus Jurga kviečia visus, išsiilgusius kokybiško skambesio.
„Tik aš ir tu“ – tai ilgo, ne visuomet lengvo, tačiau ypač jautraus pastarųjų ketverių metų Jurgos kūrybos proceso rezultatas, už kurį, kaip prisipažįsta pati, yra nepaprastai dėkinga. Koncerto metu puikiai pažįstamus kūrinius lydės ir nauja programa. Ją sudaro daugybė prasmingų ir šiltų dainų, už kurių slepiasi pačios atlikėjos išgyventos kasdienybės dramos, laimėjimai, atradimai, netektys ir jautrios kitų žmonių papasakotos istorijos.
Tai įkvepiančios, poetiškos ir kupinos paprastų, bet gilių įžvalgų dainos. Tarp jų rikiuojasi vasaros pabaigoje pasirodęs ir daugelio jau niūniuojamas singlas „Tik aš ir tu“, Kuršių Nerijai dedikuota „Svajonė“, jaunimo pagalbos organizacijoms kaip įkvėpimo šaltinis kurta „Plieninis drugys“, Tėčiu rašyta „Meile, aš tavim seku“, drauge su „Black water“ gimusi „Su tavim ar be tavęs“, Jurgai Sidabrinę gervę atnešusio animacinio filmo „Mora Mora“ garso takelis „Home“ ir ir kiti gyvo skambesio nestokojantys kūriniai.
Gyvo garso koncerte Jurgai draugiją palaikys pianistas Kęstutis Pavalkis, bosistas Rytis Vasiliauskas bei būgnininkas Gediminas Stankevičius.
Leiskitės į naujojo albumo „Tik aš ir tu“ pažinimo kelionę drauge su Jurga!

Durys atidaromos ~ 16.30 val.
Renginio trukmė ~ 2 val.
Pertraukos: yra.
Vaikai įleidžiami nemokamai: iki 10 metų amžiaus imtinai, neužimant papildomos vietos (renginio vietoje pateikti amžių įrodantį dokumentą).
Amžiaus cenzas: nėra.

Šokių vakaras. Groja Vytautas Kosmauskas
2025-04-06 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2025 m. balandžio 6 d. 17 val.

5 Eur

Balandžio 6 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Vytautas Kosmauskas.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.
Dėl bilietų teirautis tel.: +370 683 57 691 arba e. p. kasa@siauliukc.lt.

Komedija „O Dieve mano!“
2025-04-08 18:00 | Šiaulių kultūros centro Didžioji koncertų salė (Aušros al. 31)
Šiaulių kultūros centro Didžioji koncertų salė (Aušros al. 31)

2025 m. balandžio 8 d. 18 val.

20–30 Eur

Psichologė Ela nusižengdama savo taisyklėms po darbo priima klientą, pagrasinusį, kad be skubios psichologo pagalbos atsitiks kažkas nepataisomo. Atvykėlis prisistato… Dievu.
Cha cha cha! Kas gi atsitiko, kad net Dievui reikia pagalbos?!
Pasirodo, Ela turi tik 40 minučių išgebėti pasaulį.
Lengvas, šmaikštus, bet intelektualus ir pranašiškas Kūrėjo ir Kūrinio dialogas, nuo kurio priklauso VISKAS!
„Įdomu, kaip atrodo Dievas? Dabar aš žinau, kaip jis atrodo ir kaip jis jaučiasi… turiu tokią privilegiją. Tai labai įdomu“, – aktorius V. Martinaitis.
„Ko gi paklaustumėte, jei turėtumėte galimybę akis į akį susitikti su Dievu?“
Mano personažė Ela užtikrintai sako: „Aš netikiu į Dievą! Apsidairykit, jums atrodo, kad Dievas yra?! Ji, viena pati augindama sūnų autistą ir dirbdama psichologe, per savo gyvenimą turėjo pakankamai progų ir pasibaisėti, ir nusivilti. Tačiau šis susitikimas bus lemtingas. Ir nežinia, kuris kuriam padės išgyventi gydančią transformaciją“, – aktorė V. Bičkutė.
„Mane visada domino „kitokių“ žmonių vaidmenys, tokių, kurių didžioji dalis visuomenės šalinasi arba jie atrodo nepriimtini. Mane domina, kaip tokie žmonės mąsto, apie ką jie mąsto, kaip jie priima gyvenimą, kaip jie juo džiaugiasi. Ir jie tikrai juo džiaugiasi, gal net ir dažniau, nei tie, taip vadinami, „sveikieji“ žmonės.
Pati pjesė, pirmą kartą ją skaitant, labai pralinksmino, tai nuotaikinga ir įtraukianti istorija. Džiaugiuosi, kad ši istorija pateko režisierei Gabrielei Tuminaitei į rankas, tikiu, kad spektaklis ne tik privers žiūrovus nusišypsoti, bet ir pakvies susimąstyti, paliesdamas šiandienines aktualijas“, – aktorius Tomas Šečkus.
Kūrybinė komanda:
Dramaturgė Anat Gov
Režisierė Gabrielė Tuminaitė
Aktoriai Valda Bičkutė, Vaidotas Martinaitis, Tomas Šečkus
Dailininkas Juozas Valenta
Pjesę išvertė Mindaugas Valiukas
Renginio trukmė: ~1 val. 30 min.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.
Organizatorius – VšĮ „Lumo studija“.

Šokio spektaklis „Žemaitė N.18(0)“
2025-04-09 18:00 | Šiaulių kultūros centro Didžioji koncertų salė (Aušros al. 31)
Šiaulių kultūros centro Didžioji koncertų salė (Aušros al. 31)

2025 m. balandžio 9 d. 18 val.

19.20–31.20 Eur

Meilei ir kūrybai amžiaus cenzo nėra.
Ansamblis „Lietuva“ pristato premjerą – šokio spektaklį „Žemaitė N.18(0)“ apie moterį, akivaizdžiai pralenkusią laiką. Žemaitės fenomenas su visais intymiausiais jos gyvenimo faktais verti atskiro dėmesio, todėl šokio spektaklis į garsiąją lietuvių klasikę kvies pažvelgti visai kitaip.
„Žemaitė N.18(0) – nustebsite, kokia ji nuostabi, nesustabdoma ir nepriklausoma“, – apie gimusią idėją sako režisierė ir ansamblio „Lietuva“ vyr. choreografė Aušra Krasauskaitė. To meto išsišokėlė, unikali savo vidine laisve, drąsa mylėti ir išsiskirti iš kitų. Naujas spektaklis papasakos po oria, išdidžia laikysena ir visada galvą dengiančia skara kunkuliavusias rašytojos aistras bei nepaprastą geismą žinioms, gyvenimui, menui ir vyrams. Sujungiant intriguojančią biografiją ir kūrybos motyvus, bus apmąstoma scenoje iki šiol menkai tepristatyta rašytojos pusė, savyje slepianti daugeliui kūrėjų neįmintas paslaptis, taip griaunant ir nusistovėjusį, šiek tiek nepelnytai vaizduojamą „bobutės“ su skarele ant vieno lito kupiūros įvaizdį.
Nauja ansamblio „Lietuva“ programa kuriama rašytojos Julijos Beniuševičiūtės-Žymantienės (slapyvardžiu Žemaitė) šimtas aštuoniasdešimtosioms gimimo metinėms paminėti. Siužetinės linijos smalsumą sužadina ir pikantiškas moters gyvenimas: būdama 65 metų, pamilo 30 metų jaunesnį vyrą, kuris mergino jos anūkę, o galiausiai vedė Žemaitės dukrą. Išlikę Žemaitės laiškai mylimajam liudija apie labai stiprius jausmus, padariusius įtaką jos kūrybai.
„Žemaitė visų pirma yra žmogus, kuris ne tik klausėsi savo vidinio balso, bet ir turėjo pakankamai drąsos juo vadovautis. Galima labai daug analizuoti jos biograﬁją ar žmonių, buvusių šalia jos, kurie galbūt padarė įtaką, bet ši spekuliacija nesvarbu. Visi norintys sužinoti apie Žemaitę nesunkiai tai atliks keliais spustelėjimais kompiuteryje ar telefone. Man įdomu tai, kad Žemaitė – moteris kaip ir aš, leidusi sau girdėti autentišką „aš“ ir atliepti savo poreikius – kurti, mylėti ir laisvai gyventi to meto kontekste, kuriame daugelis apie tai net slapčiausiose fantazijose nesvajojo. Ir šis pasirinkimas yra svarbus šiandien, nes nepaisant deklaruojamos laisvės rinktis – kur gyventi, ką mylėti, būti feministe ar nebūti, priimti savo jausmus nekvestionuojant jų gerumo ar blogumo – tampa vis sudėtingiau. Noriu sukurti spektaklį, kuris pateiktų, ką jaučiu skaitydama ir galvodama apie Žemaitę. Dalinuosi šiuo įkvėpimu, idant ir jūs atsigręžtumėte į save“, – į premjerą kviečia A. Krasauskaitė.
Specialiai Žemaitės metams skirtame projekte ryški, spalvinga persona atsiskleis judesio ir simbolių kalba. Choreografijoje dominuos klasikinis, neoklasikinis ir šiuolaikinis šokiai, o dinamiškas masines scenas keis duetai bei solo kompozicijos, kurias atliks „Lietuvos“ šokėjų trupė. Moderni choreografija, persipynusi su etno motyvais, papildyta lietuvių liaudies papročiais sustiprins miesto / kaimo įvaizdžius, kurie neatsiejami rašytojos gyvenimo aspektai. Scenografijos kuriama atmosfera leis įsijausti į daugiabriaunę pagrindinės spektaklio veikėjos – Žemaitės – asmenybę. Spektaklyje skambės skirtingų kompozitorių, taip pat lietuvių liaudies kūrinių motyvai.
Literatūros tyrinėtojai Žemaitę apibūdina kaip „veiklią, jausmingą, hipsteriškai pasirišusią skarelę, keistuoliškai nepritampančią aplinkoje bei nebijančią radikalių gyvenimo lūžių“ – būtent ji iš klasikų autorių labiausiai atitinka dabarties laikmečio poreikius. Tuometinėje Žemaitės pozicijoje, jos keliamuose klausimuose girdisi feminizmo užuomazgos Lietuvoje – kaip antai, kodėl moterys uždirba mažiau nei vyrai. Paradoksalu, kad Žemaitė susilaukė didelio palaikymo iš jaunų inteligentų Povilo Višinskio, Jono Jablonskio ir kitų, bet artimiausioje aplinkoje to supratimo nebuvo.
Kaip žinia, Julija Beniuševičiūtė-Žymantienė kūrė apie kaimo realijas, tarpusavio santykius, vargus bei negandas, ryškiai aprašydavo gamtos paveikslus bei taikliai atvaizduodavo skirtingas žmogaus būsenas. Dėmesingumas jausmams – tai, kas ypač traukia Žemaitės kūryboje. Rašytoja davė pradžią naujųjų laikų lietuvių prozai ir realizmo srovei lietuvių literatūroje: apsakymas „Marti“, apysaka „Petras Kurmelis“ ir kiti gerai žinomi kūriniai, iki šiol cituojami mokyklų programose. Vis dėlto, įprasminant Žemaitės kūrybinius nuopelnus, rečiau atsigręžiama į pačią autorės asmenybę bei dramatiškai susiklosčiusią moters istoriją.
Režisierė ir choreografė A. Krasauskaitė – Auksinio scenos kryžiaus ir Padėkos kaukės laureatė, pastačiusi daugiau kaip aštuonis šokio spektaklius įvairiuose Lietuvos teatruose, sukūrusi choreografiją tokiems ansamblio „Lietuva“ projektams kaip muzikinė drama „Emilija“, koliažinė opera „Mažvydas“, muzikinė drama „Sakmė apie dovanotą širdį“ ar šokio spektaklis „Šokio simfonija iš Šiaurės Jeruzalės“ pagal Jievaro Jasinskio muziką. Kūrėją naujam projektui taip pat inspiravo šokio spektaklis „Dėdės ir dėdienės“ pagal Juozą Tumą-Vaižgantą.
Scenografė ir kostiumų dailininkė – Giedrė Brazytė, taip pat Auksinio scenos kryžiaus, Padėkos kaukės ir Fortūnos prizo laureatė. Dramaturgijos autorė Kristina Steiblytė, skirtingus muzikinės dalies kūrinius apjungs Silvija Miliūnaitė, šviesų dailininkas Pijus Vasiliauskas.
Renginio trukmė: ~1 val.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.
Organizatorius – Valstybinis dainų ir šokių ansamblis „Lietuva“.

Arno Švilpausko koncertas „Vakarėja“
2025-04-10 18:00 | Šiaulių kultūros centro Didžioji koncertų salė (Aušros al. 31)
Radijo ir renginių vedėjas, dainininkas Arnas Švilpauskas kviečia į savo koncertą „Vakarėja“.
Pasiruoškite puikiai nuotaikai su charizmatišku Arnu. Skambės ne tik Arno dainos, bet ir visiems puikiai žinomi lietuviški šlageriai ir hitai.
Laukia neeilinis vakarėlis.
Renginio trukmė: ~1 val. 20 min.

Monikos Falcon koncertas
2025-04-10 18:00 | Koncertų salė „Saulė”
Lietuvos vardą užsienyje garsinantis sopranas Monika Falcon balandžio 10 d. 18 val. kviečia į užburiantį koncertą drauge su Šiaulių pučiamųjų orkestru (meno vadovas ir dirigentas Sigitas Vaičiulionis, dirigentas Gediminas Brūzga) bei solistais: Viktorija Čepinskiene (smuikas), Ignu Vaišnoru (trimitas), Gediminu Brūzga (saksofonas) ir Karoliu Pukinskiu (trimitas).
Tarptautinėje scenoje solistė yra pasirodžiusi su tokiais dirigentais, kaip Zubinas Mehta, Riccardo Muti, bei Berlyno simfoniniu orkestru. Monika atlieka pagrindinius vaidmenis operose „Aida“, „Leonora“, kitose yra įkūnijusi Desdemoną (G. Verdi „Otello“) bei Santucą (P. Mascagni „Cavalleria Rusticana“). Koncertuoja ne tik Europoje, bet ir Amerikoje. Kartą išgirdę Moniką gyvai neliksite abejingi. Nuoširdumas, meilė muzikai bei stiprus vokalas visada lydi šį jauną sopraną.
Koncerto programoje skambės G. Puccini, G. Gershwin, A. Piazzolla, B. Dvariono ir kitų kompozitorių kūriniai.
Koncerto dirigentas Sigitas Vaičiulionis.
Vakaro vedėja Jūratė Levickaitė.

Renginio trukmė: ~ 1 val. 30 min.
Nuolaidos: studentams, senjorams, moksleiviams, neįgaliesiems taikoma -50% nuolaida.
Vaikai įleidžiami nemokamai: iki 5 metų amžiaus imtinai, neužimant papildomos vietos.

Olego Šurajevo „stand up“ pasirodymas „Turas su tikrais bilietais“
2025-04-10 20:00 | Šiaulių kultūros centro Kamerinė salė (Aušros al. 31)
Balandžio 10 d. 20 val.. Šiaulių kultūros centre vyks Olego Šurajevo „stand up“ pasirodymas „Turas su tikrais bilietais“.
Programoje laukia nauji bajeriai, kurių internete nėra.
N-18.
Renginio trukmė: ~1 val.

Kristinos Petrauskės knygos „Slanimo raganos. Sapeigos byla" pristatymas
2025-04-11 16:00 - 17:00
Balandžio 11 d., penktadienį, 16 val. Šiaulių istorijos muziejuje (Aušros al. 47, Šiauliai) vyks Vytauto Didžiojo karo muziejaus istorikės, radijo laidų vedėjos Kristinos Petrauskės knygos „Slanimo raganos. Sapeigos byla” pristatymas. Įėjimas nemokamas.
Knygos autorė Kristina Petrauskė – „Instagram“ ir „Tik tok“ platformose dar žinoma kaip Chistorikė, savo paskyrose populiarinanti LDK istoriją ir kultūrą. Šiuo metu tyrinėja LDK XVI–XVII a. karybos ir kultūros istoriją, tačiau taip pat didelį dėmesį skiria kasdienybei. Apie neįprastą XVII a. kasdienybę ir jos romanas.
1630 metai. Slanimas – turtingas Lietuvos Didžiosios Kunigaikštystės miestas, Sapiegų giminės valda. Vilniaus vaivados Leono Sapiegos valdinė Ona, pravarde Korotka, apkaltinama kerėjimu. Vienas Slanimo miestietis pareiškia, kad Ona nužiūrėjo jo žmoną, o žydas prekeivis dievagojasi buvęs jos prakeiktas. Tardoma kaltinamoji, vildamasi išsigelbėti, išsitaria žinanti, ką išties derėtų siųsti į laužo liepsnas. Gretimo kaimo popo žmoną bajorę Rainą, visų gerbiamą pribuvėją. Ji užkerėjusi Vilniaus vaivados sūnų Joną Stanislovą Sapiegą ir užleidusi jam melancholiją. Ona tikina žinanti, kaip Sapiegą atkerėti, kad šis vėl jaustųsi laimingas ir vėl užsimanytų vesti, bet ar ja patikės teisėjai? Ar Raina stos prieš teismą ir ar kilmingajai pavyks išvengti Salemo raganų lemties?
Šio sodraus istorinio romano siužetą autorei diktavo XVII amžiaus dienoraščiai, prisiminimai, laiškai, kelionių aprašymai ir visa, kas kūrė daugiaetninę LDK kultūrą, o daugelis knygos personažų iš tiesų kadaise gyveno.
Pristatyme dalyvaus knygos autorė. Renginį moderuos karo istorijos rekonstruktorė Elmyra Baljanaitė-Stanevičienė ir muziejininkas Gintautas Urbietis.

Tarptautinės sportinių šokių reitingo varžybos „Sun City Cup“
2025-04-12 08:00 - 2025-04-13 17:00 | Šiaulių arena
Šokio magija sugrįžta!
Tarptautinės sportinių šokių reitingo varžybos (WDSF ir LSŠF) „Sun City Cup“ balandžio 12-13 dienomis.
Geriausi sportinių šokių atlikėjai – vienoje, Šiaulių arenos scenoje.
Šios tradicinės sportinių šokių varžybos kasmet į Šiaulius suburia pajėgiausias ir elegantiškiausias šokėjų poras iš Lietuvos ir daugelio užsienio šalių.
Nuo 1994 m. vykstančios varžybos pelnė šokėjų ir žiūrovų meilę bei pripažinimą. Jos turi Lietuvos sportinių šokių federacijos (LSŠF) ir Pasaulio sportinių šokių federacijos (WDSF) reitingo statusą, kuris pabrėžia aukštą organizacinį lygį ir prestižą, pritraukiantį aukščiausio meistriškumo šokėjus.
Organizatoriai pabrėžia, kad „Sun City Cup 2025“ – tai reginys, kuriame kiekvienas gali atrasti kažką ypatingo: vieni – sportinį azartą, kiti – meno grožį, o treti – tiesiog puikią pramogą ir malonų poilsį akims.
Šiaulių arenoje susirinkę žiūrovai galės mėgautis įspūdingais šokėjų pasirodymais, koncertine programa, gera nuotaika ir išskirtinėmis emocijomis.
Renginio kulminacija – balandžio 12 d. 19:00 val. vyksiantys pagrindiniai finalai, kurių metu šokėjų poros varžysis dėl prizinių vietų. Šventinę atmosferą kurs ne tik aukščiausio lygio šokėjų pasirodymai, bet ir koncertinė programa, kurią susirinkusiems žiūrovams dovanos charizmatiška šiaulietė atlikėja Agnė Michalenkovaitė bei kitos staigmenos.
„Tai daugiau nei varžybos – tai tikras šokio spektaklis, kuris sujungia ne tik sportinį meistriškumą, bet ir nepakartojamą estetiką. Kiekviena šokėjų pora pasakoja savo istoriją, o kiekvienas judesys atskleidžia aistrą, kuriai sunku likti abejingam. Kviečiame visus atvykti ir patirti šią šokio šventę kartu“, – kalbėjo Šiaulių sportinių šokių klubo „Šypsena“ vadovas Žanas Untulis.
Varžybų organizatoriai: Šiaulių miesto savivaldybė, Šiaulių sportinių šokių klubas „Šypsena“, Lietuvos ir Pasaulio sportinių šokių federacijos.

Renginio informacija

Renginio trukmė: renginys vyksta visą dieną. Renginio pradžia 10 val., vakarinė dalis 19 val.
Nuolaidos: netaikomos
Vaikai įleidžiami nemokamai: vaikai (iki 6 metų imtinai), neužimantys papildomos sėdimos vietos, įleidžiami nemokamai.
Vietos neįgaliems: Neįgaliesiems turintiems judėjimo negalią ir juos lydintiems į nuolaidos laukelį įveskite kodą „neįgaliesiems” ir turėsite galimybę pasirinkti bilietus parteryje zonoje skirtoje judėjimo negalią turintiems ir juos lydintiems asmenims už mažiausią neakcijinę kainą (kontrolės metu pateikti neįgaliojo pažymėjimą).
Amžiaus cenzas: nėra
Fotografavimas/filmavimas: Renginys gali būti filmuojamas ir fotografuojamas. Bilietą įsigijęs asmuo supranta, jog jo atvaizdas gali būti matomas renginio nuotraukose ar vaizdo įrašuose ir sutinka, kad šios nuotraukos ar vaizdo įrašai gali būti patalpinti viešai prieinamuose socialiniuose tinkluose ar media priemonėse.
Organizatorius: Šiaulių sportinių šokių klubas „Šypsena”. Renginio organizatorius prisiima atsakomybę dėl renginio ir jo kokybės bei bilietų į renginį platinimo. Šiaulių arena teikia renginio organizatoriui tik renginio vietos nuomos paslaugą ir už renginį bei jo vykdymą neatsako.

Nuotykių kupinas spektaklis „Kakė Makė ir magiška kelionė“
2025-04-12 12:00 | Šiaulių kultūros centro Didžioji koncertų salė (Aušros al. 31)
Vaikai, ar jums pasitaiko tokių dienų, kai imate nuobodžiauti – žaislai nebedžiugina, visi filmukai jau matyti? Tokių dienų pasitaiko ir Kakei Makei…
Dzin dzilin! O kas gi skambina į duris? Hm, į svečius atvyko paštininkas ir atnešė kažkokį keistą laišką. Atidarykim! Laiške kvietimas vykti traukiniu į magišką kelionę. Kur? Į paslaptingą vakarėlį!
Prisipažinkite, kas gi nemėgsta kelionių?! O ypač žinant, kad traukinių stotyje sutiksite Netvarkos Nykštuką ir Mucį, kurie taip pat gavo paslaptingą laišką, kviečiantį į vakarėlį keliauti drauge. Nuvyksite į Raganos trobelę ir rasite ten stebuklingą dėžę, kurią bus leista atidaryti tik kelionės pabaigoje! Sužinosite, ką daryti, jei pakeliui sugenda traukinys – gerosios Raganos burtai išspręs ir šį nemalonų netikėtumą! Kartu šoksite ir dainuosite, patirsite įsimintinų nuotykių, gaudysite muilo burbulus ir mojuosite mylimiems monstrams – Mamaisai ir Nanaisai.
Ar jau galime pradėti magišką kelionę? Laukiame tik jūsų, vaikai!
Spektaklis „Kakė Makė ir magiška kelionė“ pastatytas pagal Linos Žutautės knygeles „Kakė Makė ir magiška kelionė“, „Kakė Makė ir draugystės šluota“, „Kakė Makė ir katinas vienai savaitei“ bei „Netvarkos Nykštukas ir netikėtas svečias“.
PASTABA TĖVELIAMS: šis spektaklis yra nauja DOMINO teatro spektaklio „Kakė Makė ir pižamų vakarėlis“ versija!
Renginio trukmė: ~1 val.

Situacijų komedija „Vyrai pagal skelbimą“
2025-04-12 18:00 | Šiaulių kultūros centro Didžioji koncertų salė (Aušros al. 31)
Vasario 6 d. 18 val. Šiaulių kultūros centre bus rodomas spektaklis „Vyrai pagal skelbimą“.
Ar esate kada nors perskaitę ar įkėlę bent vieną skelbimą siūlant įvairiausias paslaugas? Atsakymą jau žinome, nes ne išimtis ir keturios, kartu gyvenančios damos. Jos, kaip susitarusios, įkelia skelbimą tuo pačiu adresu, tačiau su visiškai skirtingo pobūdžio pasiūlymais.
Buvusi kabareto žvaigždė nusprendžia išnuomoti savo butą, kuriame gyvena meilės išsiilgusi tarnaitė, sumaniusi susirasti vyrą ir dar dvi moterys. Viena jų – pianino mokytoja, trokštanti susirasti mokinių ir atidaryti savo studiją, kurioje galėtų groti niekieno netrukdoma. Kita – dailininkė, pasiryžusi atrasti tobulą, raumeningą modelį, kuris padėtų laimėti konkursą. Visos jos svajoja apie savo šviesią ateitį, todėl nekantraudamos laukia tinkamų kandidatų.
Neilgai trukus, vienas po kito pradeda eiti vyrai pagal skelbimą ir jų nuostabai, pravėrus duris, juos pasitinka ne ta moteris. Netikėta situacija, dėmesį sukaustantis chaosas ir netikėtai užgimstantys jausmai visus vyrus palieka… be drabužių.
Renginio trukmė: ~1.50 val.

Teatro komedija „ATOSTOGOS SU ŽMONA“
2025-04-12 19:00 | Koncertų salė „Saulė”
Atostogos su antrąja puse Palangoje. Beveik visiems pažįstama situacija. Aktorių teatro komedijoje ATOSTOGOS SU ŽMONA simpatiškas muzikos prodiuseris Tomas (akt. Julius Žalakevičius) atvažiuoja su savo mylimąja Egle (akt. Austėja Lukaitė) į Palangą. Apsigyvena prabangiuose apartamentuose ir planuoja vakare romantišką vakarą, kurio metu piršis savo išrinktąjai. Deja, planas žlunga. Į tuos pačius apartamentus, švęsti savo vestuvių dvidešimtmečio, atsikrausto kita pora, Irena (akt. Neringa Varnelytė) ir Alfonsas (akt. Andrius Bialobžeskis). Kodėl susidubliavo užsakymas? Ar Tomui ir Eglei pavyks romantiškas vakaras, kai tuose pačiuose apartamentuose apsigyvena nepažįstamieji iš provincijos? Ar dvidešimties metų Irenos ir Alfonso patirtis santuokoje bus geras pavyzdys Eglei ir Tomui? O gal kaip tik atgrąsys juos nuo lemtingo žingsnio? O dar paaiškės, kad kai kas slepia didelę paslaptį ir ta paslaptis piršlybas pastatys ant bedugnės krašto. Komedija ATOSTOGOS SU ŽMONA pilna netikėtų situacijų, nesusipratimų, ir netgi nemenkos detektyvinės intrigos. Bet kaip ir visose gerose istorijose, pabaiga būna gera. O ar visiems gera, ar tik kai kam, pamatysite atėję ir savo akimis viską pamatę!
Režisierius – Ričardas Vitkaitis.
Pjesės autorius – Ramūnas Šimukauskas.
Vaidina: Neringa Varnelytė, Austėja Lukaitė, Andrius Bialobžeskis, Julius Žalakevičius.
Scenografė ir kostiumų dailininkė – Eglė Krasnovė.

Renginio trukmė: 1 val. 40 min.

Edukacinis šou „DIDŽIOJI TELEPORTACIJA Į ŽAIDIMŲ PASAULĮ”
2025-04-13 12:00 | Koncertų salė „Saulė”
Edukacinis šou „DIDŽIOJI TELEPORTACIJA Į ŽAIDIMŲ PASAULĮ” – interaktyvus spektaklis vaikams, kuris patiks ir tėvams! Į veiksmą čia įtraukiamas kiekvienas – tiek mažas, tiek didesnis žiūrovas: visi gaus specialų rekvizitą – stebuklingas jėgas turinčią apyrankę, kurios pagalba vaikai bei tėvai padės Rokui ir Rokai įvykdyti užduotis.
Tai istorija apie amžinai išsiblaškiusį profesorių H2O – dienos metu pardavinėjantį vaikams ledus, o naktimis kuriantį teleportacinį mechanizmą.
Vieną šeštadienio vidurdienį profesorius H2O kartu su jaunaisiais draugais Roku ir Roka mėgins teleportuotis į viduramžius. Tačiau klaidingai sujungti laidai profesorių H2O nublokš į internetinę žaidimų platformą. Ištikimieji draugai Rokas ir Roka bei jaunieji žiūrovai leisis į nuotykių kupiną kelionę, kurios tikslas – išvaduoti antivirusiniame bokšte įstrigusį profesorių H2O.
Techniškai inovatyvaus ir atraktyvaus spektaklio metu jaunieji žiūrovai ne tik pramogaus. Jie bus mokomi kaip saugiai elgtis internete, kaip užkirsti kelią patyčioms virtualioje erdvėje, sužinos apie fizinio aktyvumo reikšmę, o taip pat lavins fizinės mankštos įgūdžius.
Po spektaklio visus vaikučius kviesime susitikti bei nusifotografuoti su Profesoriumi H20 ir jo draugais. Vaikučių taip pat lauks dovanėlės!
Spektaklis rekomenduojamas vaikams nuo 3-ejų iki 8-erių metų.

Renginio trukmė ~ 1 val.

Šokių vakaras. Groja grupė „Šiaurės pašvaistė“
2025-04-13 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2025 m. balandžio 13 d. 17 val.

5 Eur

Balandžio 13 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies grupė „Šiaurės pašvaistė“.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.
Dėl bilietų teirautis tel.: +370 683 57 691 arba e. p. kasa@siauliukc.lt.

Organizatorius – Šiaulių kultūros centras.

Sigito Parulskio naujausios prozos knygos „Patys gražiausi sapnai apie kelią“ pristatymas
2025-04-15 17:30 | Fotografijos muziejuje
Fotografijos muziejuje (Vilniaus g. 140, Šiauliai) balandžio 15 d. 17.30 val. įvyks rašytojo, Nacionalinės kultūros ir meno premijos laureato Sigito Parulskio naujausios prozos knygos „Patys gražiausi sapnai apie kelią“ pristatymas (2025, išleido „Tyto alba“).
Renginį moderuos literatūrologė Roberta Stonkutė.
Daugeliui literatūros gerbėjų S. Parulskis gerai pažįstamas kaip puikus eseistas, tad ir šioje knygoje publikuojamos naujausios rašytojo esė ir komentarai apie mūsų erdvę ir laiką. Pastaraisiais metais S. Parulskis pasinėrė į fotografiją, tad knygoje ir autoriaus fotografijos bei iš fotografijų gimę tekstai – fotoistorijos. Tekstai apie kelią, kurio, jeigu nerasite, tai bent susapnuosite.

Women in JAZZ | Koncertas, skirtas Pasaulinei meno dienai
2025-04-15 18:00 | Koncertų salė „Saulė”
ŠIAULIŲ BIGBENDAS kartu su vokalistėmis Rūta Loop (LT), Beāte Zviedre (LV) ir Ieva Kerēvica (LV) kviečia prisiminti džiazo legendas koncerte „Women in JAZZ“!
Ella Fitzgerald, Nina Simone, Billie Holiday, Sarah Vaughan, Dinah Washington, Peggy Lee – vardai, kurie ryškiai įsirėžė į muzikos istoriją. Tai moterys, kurios ne tik dainavo, bet ir formavo džiazą, keitė visuomenės požiūrį į jį, laužė stereotipus, kilo į sceną nepaisydamos iššūkių ir įkvėpė kartas, šiandien drąsiai žengiančias jų pramintu taku. Džiazo divų muzika atgims koncerte, kuriame skambės visiems gerai žinomi ir mėgstami kūriniai.
Diriguos Raitis Ašmanis.
Vedėja Jūratė Levickaitė.
Koncerte laukiame visų, kurie nori pasimėgauti gera muzika ir bent trumpam pabėgti nuo kasdienybės.
Džiazas – tai būsena. Įsijunk ją!
KONCERTAS NEMOKAMAS!

Organizatorė – Šiaulių miesto koncertinė įstaiga „Saulė“.
Rėmėja – Šiaulių miesto savivaldybė.
Informaciniai partneriai: „Etaplius“, „Miesto naujienos“.

Renginio trukmė: ~ 1 val. 30 min.

Koncertas, skirtas M. K. Čiurlionio 150-osioms gimimo metinėms paminėti
2025-04-15 19:00 | Šiaulių kultūros centro Didžioji koncertų salė (Aušros al. 31)
Balandžio 15 d. 19 val. Šiaulių kultūros centre vyks koncertas „Ramybė“, skirtas M. K. Čiurlionio 150-osioms gimimo metinėms paminėti.
Dalyvauja Kauno styginių kvartetas: Karolina Beinarytė-Palekauskienė (smuikas), Aistė Mikutytė (smuikas), Eglė Lapinskė (altas), Kasparas Šerpytis (violončelė), Henrikas Savickis (aktorius), Kotryna Kaklauskaitė (pianinas), Leonas Povilaitis (multimedijos vizualizacijos operatorius).
Mikalojus Konstantinas Čiurlionis yra ypatingai svarbi asmenybė Lietuvos kultūrinėje istorijoje. Jis laikomas lietuvių profesionaliosios muzikos pradininku, sukūręs apie 400 kūrinių, iš jų tokių įspūdingų, kaip simfoninės poemos „Miške“, „Jūra“ ir kt. Tačiau labiausiai išgarsėjo dailės darbais, per gana trumpą laikotarpį nutapė daugiau nei 300 paveikslų, siekė kelių menų harmonijos, sukūrė nemažai grafikos darbų, paliko literatūros ir poezijos kūrinių, reiškėsi publicistikoje, na, o jo rankraščiai ir kiti kūriniai saugomi Nacionaliniame M. K. Čiurlionio dailės muziejuje Kaune. Šiemet minime jo 150-ąsias gimimo metines, tad šia proga 2025-ieji metai yra paskelbti šio kompozitoriaus, dailininko metais.
Kauno styginių kvartetas su kolegomis pianiste Kotryna Kaklauskaite ir aktoriumi Henriku Savickiu vakaro programoje sujungs muziką, dailę ir gal net šiek tiek teatro į vienį. Koncerto centrine ašimi pasirinkdami M. K. Čiurlionio vienintelį styginių kvartetą c-moll, atlikėjai meistriškai apjungs kūrinių intarpuose skaitomus Čiurlionio laiškus Sofijai, o multimedijos ekrane žiūrovai galės mėgautis rinktiniais dailininko paveikslais, kurie nors ir daug kartų matyti, kaskart traukia akį.
Įėjimas su kvietimais. Kvietimus nuo balandžio 1 d. 9 val. platina Šiaulių kultūros centro kasa arba „Ticketmarket.lt“. Kasos darbo laikas darbo dienomis 9–18 val., šeštadienį–sekmadienį 1 val. prieš renginį. Kasos tel. +370 683 57 691.
Renginio trukmė: ~1 val. 30 min.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.
Organizatorius – Šiaulių kultūros centras.

Velykinė mugė
2025-04-16 10:00 - 15:00 | P. Višinskio viešoji biblioteka
Balandžio 16 d., trečiadienį, nuo 10 iki 15 val. P. Višinskio viešosios bibliotekos II a. fojė vyks Velykinė mugė!

Čia galėsite įsigyti VšĮ Socialinių inovacijų centro „Socialinių dirbtuvių“ pagamintų dirbinių, kurie puikiai tiks kaip dovana ir mažiems, ir dideliems.
Tai įvairių rankų darbo dirbiniai: žvakės, megztos kojinės, nerti krepšeliai, vaikiškos kojinaitės-batukai, nerti padėkliukai ir kt. Šie daiktai pagaminti negalią turinčių žmonių rankomis iš natūralių ar antrinių, perdirbtų, panaudotų žaliavų bei natūralių siūlų ar audinių: lino, vilnos, medvilnės, šilko.
Apsilankę mugėje ir pirkdami dirbinius Jūs galite prisidėti prie įvairią negalią turinčių žmonių integracijos visuomenėje.

Teatro komedija „Uošvis“
2025-04-16 19:00 | Koncertų salė „Saulė”
Legendinis šoumenas Arūnas Valinskas grįžta į teatro sceną!
Vienas garsiausių šalies stand-up comedy meistrų Mantas Bartuševičius joje debiutuoja, o talentingoji aktorė Vaida Baranovė stoja tarp šių vyrų ir jau tuoj taps mėgstamiausia raudonplauke šalyje. Šią kompaniją jau netrukus išvysite naujoje teatro komedijoje „Uošvis“.
Scenarijaus autorius – Tadas Vidmantas, spektaklį režisuoja ne vieną teatro aikštelių hitą sukūręs Balys Latėnas.
Rasti drąsos pasipiršti mylimajai tikrai nėra lengva užduotis. Kartais atidėlioti verčia abejonės dėl jausmų, kartais – finansinės ar kitos buitinės problemos, tačiau kartais būna ir taip, jog didžiausiu piršlybų iššūkiu tampa… jaunosios tėvas.
Renginio trukmė: ~1 val. 30 min.
Organizatorius – UAB „Vabalo filmai“.

Šiaulių Dainų progimnazijos liaudiškų šokių studijos „Šermukšnėlė“ kūrybinės veiklos 20-mečio koncertas „Supynėm šokių pynę“
2025-04-17 18:00 | Šiaulių kultūros centro Didžioji koncertų salė (Aušros al. 31)
Balandžio 17 d. 18 val. Šiaulių kultūros centre vyks Šiaulių Dainų progimnazijos liaudiškų šokių studijos „Šermukšnėlė“ (vad. Indrė Šerpytienė) kūrybinės veiklos 20-mečio koncertas „Supynėm šokių pynę“.
Renginio trukmė: ~1 val. 30 min.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.
Organizatoriai – Šiaulių Dainų progimnazija, liaudiškų šokių studija „Šermukšnėlė“.

Renginys nemokamas

Labdaros „stand up“ vakaras su Laura Dragūnaite ir Evaldu Jasaičiu
2025-04-18 19:00 | Šiaulių kultūros centro Kamerinė salė (Aušros al. 31)
Balandžio 18 d. 19 val. Šiaulių kultūros centre vyks labdaros „stand up“ vakaras su Laura Dragūnaite ir Evaldu Jasaičiu.
„Labdaringo „stand up“ vakaro tikslas – surinkti lėšas antrus metus vykdomam projektui „Little Hands, Big Help“. 2024-aisiais metais šio projekto dėka mes suteikėme savaitę atostogų nuo karo Lietuvoje keturioms dešimtims vaikų iš Ukrainos, Charkivo srities, kurie neteko vieno ar dvejų tėvų“, – Šiaulių „Interact“.
N-14.
Renginio metu draudžiama filmuoti.
Renginio trukmė: ~1 val.
Mieli lankytojai, dalyvaudami renginiuose, neprieštaraujate, kad jie gali būti filmuojami ar fotografuojami, o jų nuotraukos viešinamos Šiaulių kultūros centro internetinėje svetainėje, žiniasklaidoje ar socialiniuose tinkluose.
Organizatorius – Šiaulių Aušros „Rotary“ klubas.

Koncertas VELYKŲ ŠVIESA
2025-04-21 14:00 | Koncertų salė „Saulė”
Šiaulių miesto koncertinė įstaiga „Saulė“ kviečia jaukiai praleisti Šv. Velykų antrąją dieną kartu su savo artimiausiais. Nuostabi muzika ir puikūs atlikėjai lauks Jūsų koncertų salėje „Saulė“ balandžio 21 d. 14 val. koncerte „VELYKŲ ŠVIESA“.
Šis koncertas – tai muzikinė kelionė, kupina šviesos, tikėjimo ir atgimimo nuotaikų. Scenoje pasirodys talentingi solistai, orkestras ir chorai, kurie atliks įkvepiančius kūrinius, pripildančius širdis ramybės ir džiaugsmo.
Solistai:
Edgaras Davidovičius (tenoras)
Adrijana Balsytė (sopranas)
Ervinas Jasevičius (baritonas)
Šiaulių Sauliaus Sondeckio menų gimnazijos mokiniai: Agnė Marozaitė (smuikas), Anandas Čepas (smuikas), Deimantė Laurinaitytė (smuikas), Paulius Ubartas (smuikas) ir smuikininkų ansamblis „Fiori musicali“ (meno vadovė mokytoja ekspertė Nijolė Prascevičienė, koncertmeisterė Irina Tautkuvienė). Audrius Antanas Marozas (fortepijonas, mokytoja ekspertė Raimonda Sližienė)
Klaipėdos universiteto mišrus choras „Pajūrio aidos“ (meno vadovas ir dirigentas prof. Algirdas Šumskis, koncertmeisterė Justė Šilaitė)
Kretingos rajono kultūros centro kamerinis choras „Kristale“ (meno vadovė ir dirigentė Kristina Rimienė)
Šiaulių pučiamųjų orkestras (meno vadovas ir dirigentas Sigitas Vaičiulionis, dirigentas Gediminas Brūzga)

Koncerto dirigentai: prof. Algirdas Šumskis, Sigitas Vaičiulionis, Kristina Rimienė, Gediminas Brūzga
Koncerto vedėja Jūratė Levickaitė
Koncertas nemokamas!

Organizatorė – Šiaulių miesto koncertinė įstaiga „Saulė“.
Rėmėja – Šiaulių miesto savivaldybė.
Informaciniai partneriai: „Etaplius“, „Miesto naujienos“.

Renginio trukmė: ~ 1 val. 30 min.

Teatralizuotas ispaniškos muzikos ir šokio koncertas „Fiesta Flamenca“
2025-04-23 18:00 | Šiaulių kultūros centro Didžioji koncertų salė (Aušros al. 31)
Teatralizuotas ispaniškos muzikos ir šokio koncertas „Fiesta Flamenca“ atvyksta į Šiaulius ir kviečia visus į tikrą ispanišką šventę! Juk šventė – svarbus gyvenimo akcentas, siejantis mus su maloniais išgyvenimais. Sakoma, kad jei mažai švęsi, prastai ir dirbsi. Neatsiejama švenčių dalis yra šokis, muzika, daina. Todėl koncerto idėjos autorė pasirinko būtent šį junginį. Tiesa, su pietietišku temperamentu, kuris iki šių dienų pulsuoja kaimo bendruomenių švenčių tradicijomis, nešdamas gyvą šventinės nuotaikos žinią.
„Fiesta Flamenca“ šventėje nuotaiką kursime visi, todėl būsite ne tik stebėtojais, bet ir dalyviais. Atsidursite Ispanijoje, kur spalvingai pasipuošę, ten vykstančių fiestų personažai, džiugins publiką įmantriais flamenko ritmais, ispaniškais gitaros sąskambiais, andalūzišku folkloru. Koncerto metu tapsite meilės, flirto žaidimų ir aistringos koridos liudininkais.
Koncerte sužinosite apie flamenko šokio tradicijas ir ispaniškos muzikos žanrus, susipažinsite su rūbų ir aksesuarų reikšmėmis. O scenoje susirinkę skirtingų kartų atlikėjai, primins apie tikrą šventę ir nepaliks abejingo nei vieno.
Choreografija – Liucija Puidokaitė
Režisierius – Vytautas Rumšas vyresnysis
Koncerto idėjos autorė – Liucija Puidokaitė
Renginio trukmė: ~1 val. 15 min.

Folkloro šventė "Atvažiuoja žolynai"
2025-04-26 15:00 - 17:00 | „Laiptų galerija”
Šiaulių miesto kultūros centras „Laiptų galerija“ ir folkloro ansamblis „Salduvė“ balandžio 26 d. 15 val. jau 14-ąjį kartą kviečia į folkloro šventę ATVAŽIUOJA ŽOLYNAI, kuri ne tik plečia etninės kultūros pažinimą, bet ir ją saugo, puoselėja.
Šiauliai yra regiono centras, kurio teritorijoje ribojasi dvi Lietuvos etninės sritys: Aukštaitija ir Žemaitija. Dėl šios priežasties renginyje ATVAŽIUOJA ŽOLYNAI didelis dėmesys skiriamas dviejų etninių grupių – aukštaičių ir žemaičių – folklorui.
Šį kartą šventėje dalyvaus folkloro ansambliai iš Žemaitijos ir Aukštaitijos etnografinių regionų: Plungės rajono savivaldybės kultūros centro folkloro ansamblis „Gondinga“ (vad. Dalia Stasikėlienė), Radviliškio miesto kultūros centro folkloro ansamblis „Aidija“ (vad. Donatas Stakvilevičius) ir Šiaulių miesto kultūros centro „Laiptų galerija“ folkloro ansamblis „Salduvė“ (vad. Darius Daknys). Renginį ves tarmiškai kalbančių vedėjų duetas – aukštaitė Diana Martinaitienė ir žemaitė Adelė Latvėnienė.
Šiųmetė folkloro šventė ATVAŽIUOJA ŽOLYNAI skiriama Lietuvių liaudies dainų metams, kadangi Etninės kultūros globos taryba, pritariant Lietuvos Respublikos Seimo Kultūros komitetui, nutarė 2025-uosius paskelbti atmintinais Lietuvių liaudies dainų metais.
2025 metais sukanka 200 metų nuo pirmojo lietuvių liaudies dainų rinkinio ir dainų tyrinėjimo paskelbimo. 1825-aisais Liudvikas Rėza paskelbė rinkinį „Dainos, oder Littauische Volkslieder“, papildyta moksline studija „Lietuvių liaudies dainų tyrinėjimai“. 1825 metai yra laikomi lietuvių folkloristikos pradžia.
Visus, norinčius kartu švęsti Atvelykį, paklausyti ir padainuoti skambių žemaitiškų ir aukštaitiškų dainų, išgirsti tarmiškų pasakojimų bei trankių melodijų, pažiūrėti smagių šokių, kviečiame į folkloro šventę ATVAŽIUOJA ŽOLYNAI, kuri vyks balandžio 26 d. 15 val. „Laiptų galerijoje“ (Žemaitės g. 83, Šiauliai).
Renginys nemokamas!

Naisių vasaros teatro muzikinė programa-koncertas
2025-04-29 18:00 | Šiaulių kultūros centro Didžioji koncertų salė (Aušros al. 31)
Naisių vasaros teatro aktorių paruošta muzikinė programa-koncertas, skirta žiūrovui atsipalaiduoti ir puikiai praleisti vakarą. Programa neturi jokių rėmų ar scenarijaus, čia skamba daugeliui žinomos bei savo kūrybos gyvai atliekamos dainos. Didžiausia koncerto dovana – laisvė, kuri nesislepia už personažų, sukurtų istorijų.
Scenoje matysite pačius tikriausius žmones, su savo tikromis emocijomis ir išgyvenimais atliekant muzikinius kūrinius. Nekantriai Jūsų laukia, Vaida, Jūratė, Karolis, Remigijus, Arūnas, Tomas, Valdas ir Edgaras. Iki pasimatymo ir susiklausymo.
Renginio trukmė: ~1 val. 30 min.
Įėjimas su kvietimais. Kvietimus nuo kovo 31 d. 9 val. galima pasiimti Šiaulių kultūros centro kasoje.
Kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691.

Marija Dūdaitė: Tribute to Adele
2025-04-30 18:00 | Šiaulių kultūros centro Didžioji koncertų salė (Aušros al. 31)
Balandžio 30 d. 18 val. Šiaulių kultūros centre gyvai skambės kultinės Adele dainos, tarp kurių – „Hello“, „Easy on Me“, „Someone Like You“, „Rolling in the Deep“ ir kt. Jas dainininkė Marija Dūdaitė atliks su talentingais instrumentalistais: pianiste Ieva Dūdaite, gitaristu Tadu Petkevičiumi Grajausku, būgnininku Julijumi Sipavičiumi. Kiekvienas jų – savo instrumento virtuozas, aktyviai vystantis karjerą klasikinės bei džiazo muzikos scenose.
Šis koncertas – tai duoklė Adele talentui ir dainoms, palietusioms mūsų širdis bei gyvenimus. Todėl programa sustyguota taip, kad visa galva panirtumėte į tekstų nuoširdumą bei melodijų gelmę.
Renginio metu surinktos lėšos bus skirtos vaikams iš Ukrainos, netekusiems tėvų kare. Jos padės finansuoti jų kelionę į Lietuvą ir 10 dienų psichologinę reabilitaciją.
Renginio trukmė: ~1 val. 20 min.
